**Sirli sünnipäev**

*M. Kernu/K. Veede*

Sirli *(saabub toidukotiga koju)*

Maiu: No tere, naabrinaine! Nii väikse kotiga tuled? Mis külalised sellest saavad?

Sirli: Ei oota ma mingeid külalisi.

Maiu: Noo, kolmekümnes juubel – ega see ole igapäevane asi. Või kutsud juubelile tulijad kuhugi peenemasse kohta? Kõrtsi või kultuurimajja?

Sirli: Kust see raha võetakse?

Maiu: No kuhu sinu raha kulub? Pole teil ju lapsi ega midagi.

Sirli: Ju siis on muid kulutusi.

Maiu: Seda muidugi. Eks su uus vannituba neelab ka omajagu raha. Kõik see elekter, mis vee ja boileri peale kulub. Nojah, selle peale oleks pidanud enne mõtlema… Kuule, palju õnne sulle. (surub kätt) Praegu soovin niisama, eks õhtu jooksul millalgi hüppan korraks läbi ka.

Sirli: Ma tõesti ei plaani mingit pidu korraldada ega lauda teha. Aivar läheb ka kohe varsti minema, mis ma siin üksi ikka pidutsen.

Maiu: Ei noh. Arusaadav. Ega me siis sööma tule. Niisama, viisakuse mõttes. Küll me võtame ise midagi näpu otsa… Kus see Aivar siis nüüd niimoodi… naise sünnipäeval?

Sirli: Tööle.

Maiu: Ja-jah, töökoht on küll praegusel ajal, mis ei küsi pidudest ega pühadest. Kui tööd on, tuleb minna. Peaasi, kui sulide peale ei satu. Näe, mu Heino ja naabri-Voldi ju kuu aega rabasid seal Tapa taga ühe taluniku juures tööd teha. Pigistas meestest viimase välja, aga kui palgamaksmise aeg tuli, siis polnud maksjat kuskil… Ja ega neist ole nõudjat. Ütlesin, andku aadress, ma käin ise kohapeal ära. Kus nemad! Et ei taha tüli ja häbi isegi… Mis häbi? Tollel seal peaks häbi olema. No küll ma välja uurin. Mina seda asja nii ei jäta. Terve kuu palk! Viivist maksab mulle ka veel, vaat mis!

Sirli: Kole lugu jah, aga, Maiu, ma läheks nüüd tuppa. Käsi juba koti hoidmisest väsinud ja Aivaril tahaks enne minekut kõhu täis sööta.

Maiu: Mis sa siis ei öelnud. Ma võin ju ka aidata… hoida. (uuritab koti poole) Mis sa plaanid täna süüa teha?

Sirli: Eks näis. (ära)

Maiu: Näis ja näis… Ei või inimene normaalset juttu ajada. Justkui tangidega kisu sõnu suust…

(Euroabipakkidega Aimele) Misasja??? Kuidas sina juba said? Järgmisel nädalal pidi ju jagamine olema?

Aime: Käisin vallamajas. Raamatukogus. Kutsuti. Et korra siin, võta.

Maiu: Näita. Miks sina viis õli said? Sul poiss ju peaaegu enam kodus ei elagi.

Aime: Mina ei teadnud midagi küsida. Võtsin, nagu anti.

Maiu: Minu asju ei võinud siis ära tuua!

Aime: Sa oled mu meelest juba 2x käinud.

Maiu: Või ma siis vaatamise jaoks olen toonud! Heino on ju nagu must auk. Ükskõik kui palju keedad, ikka vähe… Mis sul nüüd viga. Paar kuud hooleta! Kuule, Aime, sa ikka tead, et Sirlil täna sünnipäev? Kolmekümnes juubel!

Aime: Mis mul sest vaja teada. Selleks oled meil sina.

Maiu: Peaks viisakusest külla minema.

Aime: Pole ju kutset olnud. Ehk ei tahagi külalisi. Mehed ka kodust ära. Selle uue töökuulutuse peale. Teab, mis kell need alles tulevad.

Maiu: Koeri kutsutakse! Ja mis neist meestest. Kahekesi lähme.

Aime: Ütleks siis Jannale ka? Oleks kõik naabrinaised korraga.

Maiu: No kas see on meie asi hakata Sirlile külalisi kokku ajama? Ei ole seda veidrikku sinna vaja! Luuletaja! Sünnipäevasalmi mõistan ma ise ka lugeda. Vat ei salli ma seda naist. Süda ütleb, et midagi kahtlast ta toimetab. Mulle on mitu korda tundunud, et keegi tal külas käib. Küll olen passinud, aga see ju kõik öösel pimedas. Kahel korral tormasin trepikotta. No oma kõrvaga kuulsin, et kahe inimese sammud. Aga koridoritule lüliti on ju all korrusel. Niipalju kui mu esikust valgust kumas, ainult Janna nägu helendas vastu. Viimane kord tundus, nagu ta oleks hambaproteese käes hoidnud. Kas võib olla, et tal polegi oma hambad suus?

Aime: Nii noorel inimesel? Ei mina usu.

Maiu: Mulle ka pole silma jäänud, aga mis muu veel niimoodi võis särada? Nagu oleks alles saanud. Sellised hästi uued ja valged.

Aime: Mis ta neist käes pidi hoidma?

Maiu: No jalaga ta neid nii kõrgele poleks ulatanud tõstma (osutab pika mehe suu kõrgusele enda kõrval)

Aime: Ah, mis sa ajad! ... See… Sirli sünnipäeva asi… Meil pole ju kinkigi.

Maiu: Mis kinki! Ise ostku, mis vaja. Nagunii ainult iseendi jaoks elavad. Lapsi neil ju pole. Ja tahad näha – ei tule ka! …Kui selle aja peale pole tulnud.

Aime: Kuidas me tühjade kätega lähme? Juubelile! Midagi peaks ikka ostma.

Maiu: Ei hakka siin midagi ostma. Sul nüüd priilt jahu ja õli käes, küpsetad koogi ja käib küll.

Aime: Ja mis sa tood?

Maiu: No küll ma ka midagi välja mõtlen. Mis sina selle pärast pead vaevad. (lahkuvad).

(Sirli on vahepeal laval Aivari ära toitnud, Aivar sätib minekule)

Sirli: Ma pakin need võileivad sulle karbiga kaasa. Ülejäänud koogitüki ka. Kuskil ikka ära saad nosida.

Aivar: Ei-ei, ma lähen juba! Tahaks enne ööd kohale jõuda! Ja ega ma seekord kaheks nädalaks jää! (Sirli saadab Aivari trepile, lehvitab. Kui uks sulgub, keerab Aivar otsa ringi ja hiilib majja tagasi).

(Gerda, Priit, Indrek maki, tordi ja lilledega)

Indrek: Kas see minu tulek oli nüüd ikka hea mõte?

Gerda („hüperaktiivne“, ülilõbus): Just vahva üllatus. Tasa nüüd. (*Ennast ajab kõik naerma*) Priit, otsi see sünnipäeva laul. On? Mütsid pähe! Mütsid pähe! (Itsitab) Sulle, Indrek, sulle paneme lindi ka ümber. Miks me ei otsinud mingit kasti? Oleks pakkinud su karbi sisse ära. Ja siis… taraa! (Kihistab) Indrek, võta sina lilled. Või ei. Võta see kupong (raamitud leht). Või ei, võta mõlemad! Valmis?

<http://www.youtube.com/watch?v=eyTJZeUTYY4>

(Sirli ilmub uksele. Üllatus, õnnitlused, vadin läbisegi. Siirdutakse tuppa.)

Sirli: Mis see on? (uurib raami)

Gerda: Indrekut ju vaevas, et sa oma köögiseina täis sirgeldasid. Muudkui kurtis, et tema jutu pärast nii juhtus, tema pärast nii juhtus.... Siis meil tuli mõte, et kingime sulle sünnipäevaks remondimehe. Ja selle kupongi ettenäitajal tehakse köögisein korda. Taraa!

Sirli: Aga mulle meeldib!

Gerda (jätkuvalt energiline ja lõbus) : Hakkab veel rohkem meeldima, kui Indrek oma kuldsete kätega sellest üle käib. Näita talle nüüd ruttu kupongi, Sirli, noh!

Sirli: Ega sa siis ometi praegu kohe remontima…

Gerda: Praegu just! Ega siis alati pea külaliste järel remonti tegema. Teeme täna niipidi.

Indrek: Mul on kõik vajalik kotis olemas. Šampooni jätsin seekord koju.

Sirli: Praegu ikka istume lauda. Vähemalt paar võileiba, kooki ja kohvi. Selle taga läheb kitsaks. Aidake, toome teisest toast suurema. (askeldavad)

Janna: On paras hetk nüüd väikseks ettekandeks.

Öö tuleb. Must. Võib-olla veidi kiivas.

Öö annab salatoimetuse andeks,

kui see ka kuidagi ta uhkust riivas…

Ei. Liiga laialivalguv.

Öö tuleb, nagu ikka õigel ajal.

Öö asju teab, mis sina alles aimad.

Öö…

(*ära, sest maja ette Maiu ja Aime*)

Maiu: Noh, mis sa siin vahid? Kas kook valmis polegi?

Aime: Tõin õue. Tahab veel jahtuda.

Maiu: Ei jahuta midagi. Pärast mõeldakse, et kes teab millal tehtud. Lähme nüüd. Teised juba kohal.

Aime: Kes teised? Kuule, siis ei tahaks küll minna. Tal ruumi isegi vähe. Ma pole nii pidulikki. Mõtlesin, et lihtsalt korraks, üle ukse.

Maiu: Eks sa jah, mine veel rulle pähe keerama. Need ju Gerda ja Priit. Kah mul võõrad. Lähme-lähme–lähme nüüd. (*lükkab Aimet ees*)

Maiu: Kus külalisi on, sinna tuleb juurde!... Palju õnne! Ega mina ka palja käega tulnud. (ulatab potilille) Pung on veel väike, aga küll hakkab õitsema ka. Kui sa pärast hakkama ei saa, võid mulle tagasi anda. See vist ongi sinu käest saadud lill. Näe, vannitoa-Indrek ka! Ma sind ei märganudki. Nägin küll, et justkui keegi veel, aga Priit jäi ette.

Sirli, sul laud ikka päris tühi. Endal ju seeni keldris ja…

Priit: Ei aja siin midagi sünnipäevalast keldrisse.

Maiu: Asi see mul omal lipata. Mul noore inimese vurhvi sees rohkem, kui mõnel aastate poolest palju nooremal (ära).

Priit: On sellel mooril aga kuraasi.

Indrek: Ja ära taktitunnet unusta.

Gerda: Kuulge. Ega me siia sööma ei tulnud. Nüüd hakkame mängima!

Priit: Rahune maha. Sa ei ole enam lastelaagris. Katsu ennast juba ümber lülitada.

Gerda: Ei-ei. Väga ägedad mängud! Nii. Harveneme. Esimene mäng: Võtame kõik sellest nöörist kinni. Võta-võta. Sina ka. Lahti lasta ei tohi. Ja nüüd tuleb siia nööri sisse sõlm teha. Ja kätt lahti lasta ei tohi.

Maiu (tuleb, mängijad katkestavad mängu): Ma võtsin kõrvitsa ja kurgi ka. Sul jäi neid sinna veel küll. Kuule, ma vaatasin, kas sa oled kaneelikoort seentele hulka pannud? See ju magusa toidu jaoks? Ma kardan, see rikkus sul küll seente maitse ära.

Sirli: Maitsesid juba?

Maiu: Ma nüüd lähen teise keldris võõrast asja kiskuma! Mis sa õige arvad! Kuule, mul on ka üleval seenepurk lahti. Ma lähen toon võrrelda. Heino väga kiidab.

Priit: Seda mina mõtlesin, mis jutlust nemad Voldiga juba teist kuud Papli Aksli õue peal peavad. Iga jumala päev! Siis sinu seeni kiidavad!

Maiu: Mis sa jutustad! Heino ja Voldi pole kuu aega õieti kodumail olnudki.

Priit: No seda minagi räägin.

Maiu: Nad tegid taluniku juures tööd!

Priit: No mis talu sel Papli-Akslil nii väga on. Kümme sammu maja juurest sirelihekini ja sama palju teistpidi risti üle õue.

Maiu: Ja sina kohe selgelt nägid sinna sireliheki taha, kes seal jorisevad.

Priit: Kui sa mind ei usu, eks küsi mu ämma käest. Ta sinusugune terane naisterahvas, istub ühtepuhku binokliga meil ülemise korra peal. Vanal inimesel tore vaadata, kuidas külamehed kaelastikku tuiguvad ja sirelipõõsaid väetavad.

Maiu: Sa risu! Ja mina veel pakin söögid kaasa. Ma võtan praegu ülevalt selle pooliku seenepurgi ja lähen topin talle… (ära)

Gerda: Olgu-olgu. Selle mängu jaoks oli natuke vähe ruumi. Üks moment. Ma mõtlen. Sirli, kas sul sellist salli on, mis läbi ei paista?

Priit: Gerda. Rahune nüüd. Näe, võta, söö seeni. Loodetavasti pole siin selliseid hulgas, mis sulle imelikke ideid juurde annavad.

Gerda: Sa ise kohe veendud. Väga naljakas.

Maiu (tagasi, mesimagusalt): Sirli, Kuhu sa ütlesid, et Aivar läks?

Sirli: Tööle.

Maiu: Et nagu kaugele või?

Priit: Tahad külla minna? Kannata, küll ta tuleb jälle tagasi. Siis pole vaja pikalt reisida.

Maiu: Ma ei taha siin sünnipäeva rikkuda, aga… aga tundub, et mul oli siia palju pikem maa kui Aivari juurde.

Sirli: Mis siis nüüd jälle?

Maiu: Ei noh, ma läksin seenepurki võtma ja kuulen, et kõrvalt Janna juurest tuleb nagu mingeid hääli. Vaatasin – uks praokil. Mõtlesin, et lükkan kinni, et mis ta oma toast jahutab. Ja siis, kogemata, jäi silma, et alt naabrimees käpuli põrandal. Jalad ukse vahelt paistsid… ja…

Priit: Kuule, sina, mutt, lõpeta ükskord oma lollid jutud ära!

Maiu: Eks mina olen siin jah, suur süüdlane! Küllap Aivar aitas naabrinaisel lihtsalt põrandat pesta või uksepakku parandada.

Indrek: Nüüd aitab! Ma ei hakka sinuga välisukseni jalutama, mahud aknast välja küll. Sul seal nagunii redel juba hakkamas…

Koputus.

Aivar (siseneb, Janna tema järel): Kallis naisukene! Ega sa ometi tõesti arvanud, et ma sinu sünnipäeval kuhugi minna plaanin?

Maiu: Hakka siin jah keerutama. Küll sa juba nägid, et ma nägin…

Indrek: Ole sina vait (sulgeb käega Maiu suu ja tirib ta eemale).

Aivar: Paluksin hetke vaikust küll. Janna soovib ühe luuletuse ette kanda.

Maiu: Hakkab peale!

Janna: Sai paari kuu eest aru peetud Ööga.

Öö oli nõus mu ohverdusetööga.

Öö oli nõus, kui loomest puudub lust.

Saab teile valgus, ööle sobib must.

Aivar: Palju õnne, Sirli! Meie kauavalminud ja kauavarjatud kingitus. Janna, näita ette!

Gerda: Mida???

Sirli: Ise tegid või?

Aivar: Ise ikka.

Sirli: Millal ometi?

Aivar: Eks ma natuke varjasin ja vassisin. Aga see on sulle.

Maiu: Mismoodi???

Sirli: Tegelikult ka? Sa aitad meil lapse saada?

Janna noogutab

Sirli: Hurraa! Parim kingitus! Sa oled ingel!

Gerda: Appi, Sirlikene! Et sina plaanid meil lapsevanemaks hakata! Nüüd läheb küll peoks! Mul on sellega seoses väga hea mäng. Meid on 1, 2, 3, 4, 5, 6, 7,8. Super! Nüüd võtame kõik ühte viirgu. Nägu siia poole.

Janna: Tegelikult on meid üheksa. Teeme natuke ruumi.

Gerda: Muidugi-muidugi! Tibupojake ka.

Janna: Siis juba kümme.

Gerda: Kaksikud? Taraa!

Janna: Ei. Öö tuleb. Minu mõistev, ääretult positiivne, arusaaja ja armas Öö… (neeger)